作者：刘德秀
词牌/韵律：贺新郎

paragraphs: 雨沐秋荣薄。
莹湖光、琉璃千顷，浪平如削。
步绕湖边佳绝处，时涌琼楼珠阁。
记一一、经行皆昨。
十万人家空翠里，借姮娥、玉鉴相依约。
卷雾箔，飞烟幕。
天机云锦才收却。
放芙蓉、岸花十里，翠红成幄。
向晚买舟撑月去，笑引银汉共酌。
醉欲起、骑鲸碧落。
试唤坡仙哦妙句，问淡妆、此夕如何著。
只云月，是梳掠。